C 160/20
MT
Il-Ġurnal Uffiċjali tal-Unjoni Ewropea
13.4.2022
Konklużjonijiet tal-Kunsill dwar it-tisħiħ tal-iskambji interkulturali permezz tal-mobbiltà tal-artisti u l-professjonisti kulturali u kreattivi, u permezz tal-multilingwiżmu fl-era diġitali (2022/C 160/07)
IL-KUNSILL TAL-UNJONI EWROPEA
FILWAQT LI JIKKUNSIDRA LI:
1.
Id-diversità kulturali u lingwistika hija intrinsika għall-Unjoni Ewropea u l-valuri fundamentali tagħha.
Tikkontribwixxi għall-fjoritura tal-kreattività, il-libertà kreattiva, l-iskambji kulturali u għall-varjetà u l-kwalità talofferta kulturali u artistika għall-Ewropej kollha.
Tippromwovi l-fehim reċiproku u r-rispett għall-kulturi u l-lingwi, u hija wirt komuni, rikkezza, forza, u karatteristika distintiva tar-relazzjonijiet fl-Ewropa u mal-bqija tad-dinja;
2.
Huwa essenzjali li jiġu mħeġġa l-mobbiltà u l-iskambji bejn l-artisti, l-organizzazzjonijiet kulturali u l-professjonisti kulturali u kreattivi Ewropej, kemm fil-livell nazzjonali kif ukoll f’dak Ewropew, kif minqux fil-programm Ewropa Kreattiva, b’mod partikolari wara l-kriżi tal-pandemija tal-COVID-19.
Huwa essenzjali wkoll li jiġi appoġġat l-aċċess għall-kultura u ċ-ċirkolazzjoni ta’ xogħlijiet kulturali fl-Ewropa, biex b’hekk ħajjitna tiġi arrikkita b’mod individwali u kollettiv;
3.
Il-mobbiltà tal-artisti u tal-professjonisti kulturali u kreattivi għandha tiġi ffaċilitata mhux biss fost l-organizzazzjonijiet kulturali Ewropej, iżda anki fost artisti u professjonisti individwali, kif esperjenzat permezz tal-proġetti pilota talprogramm i-Portunus mill-2018 ’l hawn.
Din il-mobbiltà tippermettilhom jaħdmu u joħolqu b’mod konġunt, jibnu l-kuntatti, jiksbu kompetenzi, ħiliet u tekniki ġodda, ifittxu ispirazzjoni, jilħqu udjenzi ġodda u swieq ġodda, u jaċċessaw opportunitajiet ta’ karriera ġodda.
4.
Il-mobbiltà tal-artisti u tal-professjonisti kulturali u kreattivi tista’ tislet b’mod utli minn opportunitajiet bħal skemi ta’ residenza u min-networks Ewropej ta’ istituzzjonijiet jew festivals.
Dan jista’ jiġi ffaċilitat b’mod partikolari permezz ta’ informazzjoni komprensiva, preċiża u multilingwi dwar skemi ta’ mobbiltà eżistenti, assistenza disponibbli, u programmi li jqisu l-kuntest ġenerali tal-mobbiltà;
5.
L-iskemi ta’ mobbiltà Ewropej jikkontribwixxu għall-istabbiliment u t-trawwim ta’ sħubijiet li huma prerekwiżit fl-applikazzjoni għall-finanzjament ta’ proġetti ta’ kooperazzjoni Ewropa Kreattiva;
6.
Politika ambizzjuża ta’ diversità kulturali u lingwistika għandha tintegra bis-sħiħ kwistjonijiet ta’ sostenibbiltà u tislet mill-innovazzjoni teknoloġika, inkluż fil-qasam diġitali;
7.
Il-multilingwiżmu (1) jrawwem id-diversità kulturali u l-kreattività, inkluż fil-qasam tal-kontenut awdjoviżiv, tal-media u dak diġitali, u jippermetti aċċess usa’ għal approċċi, xogħlijiet, għarfien u ideat kulturali differenti.
Il-kompetenza lingwistika (plurilingwaliżmu (2)) tikkostitwixxi assi importanti f’kuntest globalizzat u tikkontribwixxi għall-mobbiltà professjonali u l-iskambji fis-setturi kulturali u kreattivi;
8.
It-tradutturi, l-interpreti u l-edukaturi tal-lingwi professjonali għandhom rwol sinifikanti fiċ-ċirkolazzjoni ta’ xogħlijiet artistiċi, għarfien u ideat, b’mod partikolari għal lingwi Ewropej inqas mifruxa, u b’hekk jappoġġjaw ta’ kuljum id-diversità kulturali Ewropea;
9.
It-teknoloġiji lingwistiċi u tal-web semantiku jistgħu jappoġġaw il-multilingwiżmu u l-komunikazzjoni bejn il-lingwi; jgħinu fl-apprendiment, it-tagħlim u s-sensibilizzazzjoni tal-lingwi; u joffru għodod utli għat-tradutturi professjonali, b’kont meħud li tali għodod ma jistgħux jissostitwixxu bis-sħiħ traduzzjoni umana u għalhekk l-output tagħhom jeħtieġ li jiġi mmonitorjat il-ħin kollu u adattat għall-preċiżjoni;
(1) Definit bħala l-preżenza jew il-koeżistenza ta’ diversi lingwi f’soċjetà jew territorju partikolari, jew fuq mezz partikolari.
(2) Definit bħala l-kapaċità ta’ individwu li juża diversi lingwi.